A BIZOTTSÁG 1292/2009/EU RENDELETE
(2009. december 21.)
a cirok és a kukorica harmadik országokból Spanyolországba, valamint a kukorica harmadik országokból Portugáliába történő behozatalára vonatkozó behozatali vám csökkentésére irányuló pályázati eljárások megindításáról szóló 675/2009/EK, 676/2009/EK és 677/2009/EK rendeletektől a pályázati eljárás határideje tekintetében történő eltérés engedélyezéséről
AZ EURÓPAI BIZOTTSÁG,
tekintettel az Európai Unióról szóló szerződésre és az Európai Unió működéséről szóló szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 144. cikkére, összefüggésben 4. cikkével,
mivel:
(1)
A 675/2009/EK (2), a 676/2009/EK (3) és a 677/2009/EK bizottsági rendeletek (4) a cirok Spanyolországba történő behozatalára, a kukorica Spanyolországba történő behozatalára és a kukorica Portugáliába történő behozatalára vonatkozóan megindították az 1234/2007/EK rendelet 136. cikkében említett vám csökkentésére irányuló pályázati eljárást.
(2)
A pályázati eljárások megindításának időpontjától 2009. november 17-ig eltelt időszakban a csökkentett behozatali vám alá tartozó kontingens keretében elszámolható, a Spanyolországba történő kukorica- és cirokbehozatal és a Portugáliába történő kukoricabehozatal vámkontingenseinek alkalmazására vonatkozó részletes szabályok megállapításáról szóló, 2008. december 18-i 1296/2008/EK bizottsági rendelet (5) 2. cikkének (1) bekezdésében említett gabonahelyettesítő termékek mennyiségével csökkentett, Spanyolországba behozott kukoricamennyiség a kontingensnek csak 13 %-át teszi ki. A Spanyolországba behozott és a csökkentett behozatali vám alá tartozó kontingens keretében elszámolható cirok mennyisége elhanyagolható. A Portugáliába behozott és a csökkentett behozatali vám alá tartozó kontingens keretében elszámolható kukorica mennyisége a kontingensnek csak 13 %-át teszi ki. Tekintetbe véve a spanyolországi és a portugáliai piaci helyzetet, a pályázati eljárások 2009. december 17-én történő lezárásáig valószínűleg nem hozható be az említett kontingensek keretében rendelkezésre álló mennyiséget kimerítő mennyiség.
(3)
Következésképpen a kukorica és a cirok Spanyolországba, valamint a kukorica Portugáliába történő behozatalára vonatkozó behozatali vám csökkentésére irányuló pályázati eljárásokat - a behozatali kontingensek keretében rendelkezésre álló mennyiség teljes kimerítésének lehetővé tétele érdekében - 2010. május végéig indokolt meghosszabbítani.
(4)
A mezőgazdasági piacok közös szervezésével foglalkozó irányítóbizottság nem nyilvánított véleményt az elnöke által kitűzött határidőn belül,
ELFOGADTA EZT A RENDELETET:
1. cikk
A 675/2009/EK rendelet 2. cikkétől, a 676/2009/EK rendelet 2. cikkétől és a 677/2009/EK rendelet 2. cikkétől eltérve a pályázati eljárások 2010. május 27-ig tartanak.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
A rendelet 2010. május 28-án hatályát veszti.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. december 21-én.